ไทยวิวัฒน์ปรับแผนรับศก.ซบ
ประกันภัยไทยวิวัฒน์ งัดแผนลดส่งงานรีอินชัวเรอส์ ดึงครึ่งปีแรกหดตัวเล็กน้อย 3-4%
27 ก.ค. 2558

ประกันภัยไทยวิวัฒน์ งัดแผนลดส่งงานรีอินชัวเรอส์ ดึงครึ่งปีแรกหดตัวเล็กน้อย 3-4%
นายจีรพันธ์ อัศวะธนกุล กรรมการผู้อำนวยการและประธานเจ้าหน้าที่บริหาร บริษัท ประกันภัยไทยวิวัฒน์ เปิดเผยว่า ในช่วงครึ่งปีแรกที่ผ่านมาบริษัททำเบี้ยได้ประมาณ 1,500 ล้านบาท ลดลง 3-4% เมื่อเทียบกับช่วงเดียวกันของปีก่อนที่ทำเบี้ยได้ 1,550 ล้านบาท
“ยอดขายครึ่งปีแรกของเราถือว่าลดลงไปไม่มาก เนื่องจากปีนี้เรามีนโยบายรับความเสี่ยงภัยไว้เองมากขึ้น โดยเก็บเบี้ยไว้บริหารเองเป็นปีละ 100 ล้านบาท จากเดิมที่ส่งงานต่อไปให้บริษัทรับประกันภัยต่อต่างชาติ หรือรีอินชัวเรอส์ เป็นจำนวนมาก เบี้ยปีละประมาณ 500 ล้านบาท” นายจีรพันธ์ กล่าว
ทั้งนี้ เป็นเพราะบริษัทมีกำไรสะสมมากขึ้นและมีเงินกองทุนที่ใหญ่ขึ้น จึงอยากเก็บงานไว้บริหารเองให้มากขึ้น ซึ่งปีหน้าก็มีความต้องการเก็บงานไว้ให้มากขึ้นกว่านี้
สำหรับแนวโน้มในช่วงครึ่งปีหลังนี้ก็ต้องขึ้นอยู่กับสภาพเศรษฐกิจโดยรวมเป็นหลัก แต่คาดว่าการแข่งขันของธุรกิจประกันภัยต้องสูงมากขึ้นแน่ โดยเฉพาะเรื่องการตัดราคาหรือลดค่าเบี้ย เพื่อให้ได้งานใหม่เข้ามา ขณะที่แต่ละบริษัทยังต้องรับความเสี่ยงภัยไว้เท่าเดิม
“ตอนนี้อัตราความเสียหายต่อเบี้ยประกันภัยเรายังอยู่ในเกณฑ์ดีที่ 60% ไม่ได้เพิ่มขึ้น และเราก็ยังไม่ได้ตัดราคาสู้ พยายามที่จะรักษาสัดส่วนกำไรไว้ให้ได้ แต่ตอนนี้เริ่มเห็นสัญญาณตัดค่าเบี้ยแข่งกันแล้ว โดยเฉพาะยักษ์ใหญ่ในตลาดก็ลงมาเล่นสงครามราคาด้วย ทำให้เราเองก็จำเป็นต้องหันมาเล่นเรื่องค่าเบี้ยด้วย เพื่อรักษาส่วนแบ่งตลาดเอาไว้ ดังนั้น ปีนี้จึงเป็นอีกปีหนึ่งที่หนักสุดของธุรกิจประกัน แต่ปีนี้เราเองก็ยังตั้งเป้าเติบโตให้ได้สองหลัก” นายจีรพันธ์ กล่าว
นอกจากนี้ บริษัทคาดว่าจะได้รับเบี้ยจากโครงการรับประกันภัยข้าวนาปี ปีการผลิต 2558 เข้ามาเพิ่มขึ้น หลังจากที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กระทรวงการคลัง กระทรวงเกษตรและสหกรณ์ ธนาคารเพื่อการเกษตรและสหกรณ์การเกษตร (ธ.ก.ส.) และสมาคมประกันวินาศภัยไทย มีแผนที่จะขยายพื้นที่เป้าหมายการรับประกันภัยข้าวนาปี เพิ่มเติมอีก 5 แสนไร่ รวมเป็น 2 ล้านไร่ ซึ่งบริษัทก็เป็น 1 ใน 7 ที่เข้าร่วมรับประกันในโครงการนี้
ทั้งนี้ ยอดขายกรมธรรม์ประกันภัยข้าวนาปี ปีการผลิต 2558 มีอัตราเติบโตอย่างรวดเร็ว โดยข้อมูล ณ วันที่ 8 ก.ค. พบว่า ยอดขายกรมธ รรม์ประกันภัยข้าวนาปี มีทั้งสิ้น 1.33 ล้านไร่ คิดเป็น 89.1% ของพื้นที่เป้าหมายเดิมที่ตั้งไว้ 1.5 ล้านไร่ ทำให้คาดว่าก่อนปิดการขายยอดขายจะเกินเป้าหมายแน่นอน